
KAPITULLI 1

Pema e njohjes të së mirës dhe të së
keqes

 Pastaj ZOTI Perëndi bëri që të mbijnë nga toka lloj-lloj
pemësh të këndshme nga pamja dhe që jepnin fruta të mira për t'u
ngrënë; në mes të kopshtit gjendeshin edhe pema e jetës dhe PEMA E
NJOHJES TË SË MIRËS DHE TË SË KEQES.

Zanafilla 2:9

Shumë të krishterë nuk e kuptojnë vendin e pemës së njohjes të
së mirës dhe të së keqes në jetën tonë. Shpesh kujtojmë se është
një pemë e lashtë që ekzistonte në kohën e Adamit dhe të Evës.
Besojmë se kjo pemë kishte fryte helmuese që do ta vrisnin në çast
atë që i hante.

Është për të ardhur keq,
por Adami dhe Eva hëngrën nga kjo pemë dhe vdiqën. Kur e lexojmë
këtë histori, mendojmë për veten, “Sa keq që Adami dhe Eva hëngrën
frytin helmues dhe sa mirë që ne nuk do të tundohemi kurrë nga një
pemë e tillë”.

Por edhe ne duhet të
merremi me të njëjtën pemë dhe frutat e saj. Ajo që duhet të
kuptosh është se pema e njohjes të së mirës dhe të së keqes është
ende në ekzistencë sot. Shfaq të njëjtin tundim për ne, ashtu si
për Adamin dhe Evën dikur. Na shfaqet si
një alternativë ndaj Perëndisë.

Në çastin që ke ngrënë nga
kjo pemë, ti e di se çfarë është e mirë dhe çfarë gabim. I di
gjërat që janë të mira dhe gjërat që janë të këqija. Në çastin që
je armatosur me këtë njohuri (e asaj që është e mirë dhe asaj që
është gabim) nuk ke nevojë që Perëndia të të thotë se ç’të bësh.
Mund të lundrosh përmes jetës dhe shërbesës duke përdorur njohurinë
që ke përftuar.

Për mendimtarin e cekët nuk
është e dukshme çfarë efekti shkatërrues mund të ketë njohuria e së
mirës dhe së keqes. Tek e fundit, nuk është veç njohuria e së
keqes, por njohuria e së mirës dhe e së keqes. Kjo pemë ka një
efekt mbi ty dhe është efekti më i keq i mundshëm! Të ndan nga
udhëheqja e Perëndisë dhe varësia ndaj Tij.

Ndërsa përvojat e kësaj
jete shtohen, ti gradualisht përvetëson njohurinë e së mirës dhe së
keqes. Kur mbush shtatëmbëdhjetë vjeç, me siguri di shumë gjëra që
janë të mira dhe të këqija për ty. Kjo është njohuria që i vjen të
gjithë njerëzimit. Tani vjen ndryshimi mes të krishterëve dhe jo të
krishterëve.

Jo të krishterët dhe
Pema

Ata që nuk janë të
krishterë vazhdojnë të jetojnë, të bëjnë gjëra që janë të liga,
ndërkohë që e shfajësojnë veten vazhdimisht. Ata shfajësohen duke
përmendur gjërat e mira që bëjnë si baza e të qenit në
rregull.

Meqë ata e dinë çfarë është
e mirë dhe çfarë është e keqe, nuk kanë nevojë të shkojnë në kishë,
të luten apo t’i shërbejnë Perëndisë. Kjo krijon një grup të madh
njerëzish që jetojnë pa Perëndinë thjesht sepse mendojnë se e dinë
çfarë është e drejtë dhe çfarë është e keqe në këtë
jetë.

Në çastin që bëjnë disa
gjëra të mira, përpiqen ta shfajësojnë veten dhe të mos vënë re
ndonjë të keqe ku mund të jenë të përfshirë.

Një tjetër grup njerëzish
që kanë ngrënë nga kjo pemë, mendojnë se religjioni është i
panevojshëm dhe shumë aktivitete të kishës janë thjesht një humbje
kohe. Leximi i Biblës është i pavlerë dhe humbje kohe; në çastin që
ruhen disa standarde morale, të gjithë do të jemi mirë.

